AIŠKINAMASIS RAŠTAS

Dėl Moletūno gatvės Molėtų mieste rekonstravimo, valstybinės reikšmės krašto kelio Nr. 119 Molėtai–Anykščiai, kuriam Molėtų mieste suteiktas S. Dariaus ir S. Girėno g. pavadinimas, dalies sutvarkymo ir turto perdavimo

1. **Parengto tarybos sprendimo projekto tikslai ir uždaviniai**

Rengiamas sprendimo projektas, kurio tikslas pritarti  Molėtų rajono savivaldybės administracijos dalyvavimui įgyvendinant projektus „Valstybinės reikmės krašto kelio Nr. 119 Molėtai–Anykščiai, kuriam Molėtų mieste suteiktas S. Dariaus ir S. Girėno g. pavadinimas, ruožo nuo 0,538 km iki 0,827 km rekonstravimas“, „Moletūno gatvės Molėtų mieste rekonstravimas“ ir „Valstybinės reikšmės krašto kelio Nr. 119 Molėtai–Anykščiai, kuriam Molėtų mieste suteiktas S. Dariaus ir S. Girėno g. pavadinimas, ruožo nuo 0,35 km iki 0,538 km paprastasis remontas“ bei įgalioti Molėtų rajono savivaldybės administracijos direktorių pasirašyti partnerystės sutartį su Lietuvos automobilių kelių direkcija prie Susisiekimo ministerijos dėl projektų įgyvendinimo sąlygų.

Siekiant kompleksiškai parengti Moletūno g. ir kelio Nr. 119 Molėtai–Anykščiai sankryžos įrengimo sprendinius, būtini Savivaldybės ir Kelių direkcijos, kaip atskirų turto valdytojų bendri veiksmai dėl projektavimo procedūrų, statybą leidžiančių dokumentų gavimo ir rangos darbų įgyvendinimo. Tuo tikslu pasirašoma partnerystės sutartis, kurioje numatyti bendri įsipareigojimai, finansavimo sąlygos ir kt.

Dėl šiems projektams suteikiamo prioriteto darbų įgyvendinimą pradėti 2019 m., Kelių direkcija pateikė sąlygas, kurioms taryba pritarė protokoliniu sprendimu 2018 m. balandžio 26 d. posėdyje, kad užbaigus statybos darbus, savivaldybės taryba, teisės aktų nustatyta tvarka, perims valstybinės reikšmės krašto kelio Nr. 119 Molėtai–Anykščiai ruožą nuo 0,00 iki 0,827 km (nuo Vilniaus g. iki Naujakurių g.) savivaldybės nuosavybėn.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymas;

Lietuvos Respublikos Kelių įstatymas;

Lietuvos automobilių kelių direkcijos prie Susisiekimo ministerijos pasitarimo su Molėtų rajono savivaldybės atstovais protokolas Nr. AP-45.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos – pritarus projektams ir pasirašius partnerystės sutartį su Lietuvos automobilių kelių direkcija prie Susisiekimo ministerijos bus sudarytos sąlygos įgyvendinti projektus.

Neigiamų pasekmių nenumatoma.

**4. Priemonės sprendimui įgyvendinti**

Savivaldybės tarybos sprendimas bus pateiktas Kelių direkcijai, kuri inicijuos partnerystės sutarties pasirašymą.

**5. Lėšų poreikis ir jų šaltiniai**

Techninio projekto koregavimui planuojama panaudoti apie 4000 eurų išKelių priežiūros ir plėtros programos lėšų.

**6. Vykdytojai, įvykdymo terminai**

Molėtų rajono savivaldybės administracija ir Lietuvos automobilių kelių direkcija prie Susisiekimo ministerijos. Planuojama projektų įgyvendinimo pradžia 2019 m.